Discovery se wins kan tot 10% daal | Netwerk24
Deur Nellie Brand-Jonker 17 Februarie 2020 14:37
Die groep verwag dat sy wins uit bedrywighede vir die halfjaar tot einde Desember met tussen 5% en 10% kan daal.
Die groot redes vir die daling is die belegging in nuwe inisiatiewe soos Discovery Bank, VitalityInvest en Vitality1 wat skerp met 81% gestyg het, terwyl VitalityLife in Brittanje ’n bedryfsverlies gely het.
Gevolglik gaan sy genormaliseerde wins uit bedrywighede tot tussen R3,4 miljard en R3,6 miljard vergeleke met die ooreenstemmende halfjaar se R3,7 miljard daal.
Die groep sê al sy ander afdelings het goeie bedryfsresultate getoon.
Genormaliseerde wins uit bedrywighede voor die belegging in nuwe inisiatiewe gaan na verwagting met tussen 2% en 7% styg.
Sy belangrikste afdelings se genormaliseerde wins uit bedrywighede vir die halfjaar styg as volg:
Discovery Health: 8%
Discovery Life: 25%
Discovery Invest: 7%
Discovery Insure: 21%
VitalityLife het ’n bedryfsverlies gely weens die besluit om sy blootstelling aan verdere rentekoersverlagings in
die Verenigde Koninkryk te verminder. Die besluit om die blootstelling aan rentekoerse in Brittanje te verlaag is deur ’n verskansingstruktuur gedoen. Dit, asook die moeilike bedryfsomgewing in Brittanje, het tot die bedryfsverlies gelei.
Genormaliseerde wesensverdienste per aandeel gaan na verwagting met tussen 10% en 15% daal. Dit hou verband met finansieringskoste wat hoër was, maar die groep sê dit is in ooreenstemming met sy langtermyn-kapitaalplan en ’n hoër belastingkoers vir die groep.
Verwaterde wesensverdienste per aandeel gaan met tussen 8% en 13% daal.
Die resultate word later vandeesweek uitgereik.
Meer oor: Discovery Health | Discovery | Resultate | Mediese Fonds | Maatskappy
Discovery Bank se bedryfshoof sê Jabu Mabuza is nie haar pa